Hvis det står til direktør Peter Jensby - så ser han gerne at, at medarbejderne mødte ind med coronapas i  HMK Bilcon i Gistrup. - Vi vil indføre det, så snart det er muligt, lyder det fra Peter Jensby, der også bakkes op af virksomhedens tilllidsmand. Lige nu har de to medarbejdere, der er smittet med covid-19. Og med de stigende smittetal er et krav om coronapas på arbejdet et godt værktøj at bruge. - Det vil vi for at undgå smitte – både af hensyn til medarbejdernes helbred og af hensyn til virksomhedens drift og indkomst, siger Peter Jensby. Vil sikre tryghed Og det kan snart blive muligt, hvis det står til regeringen. Beskæftigelsesminister, Mattias Tesfaye (S) meddelte på et pressemøde fredag, at landets virksomheder snart vil kunne kræve, at deres medarbejdere skal fremvise et gyldigt coronapas, når de møder ind på job. - Det er for at sikre trygheden på arbejdspladserne, siger ministeren. Tiltaget vil gælde så længe, Folketinget anser covid-19 som en samfundskritisk sygdom. Dette er foreløbigt én måned. Skærpet coronahåndtering Det vil dog stadig være op til den enkelte arbejdsgiver, om de ansatte skal pålægges at vise et gyldigt coronapas. Vælger arbejdsgiverne dette, skal medarbejderne med deres coronapas kunne bevise, at de enten er vaccineret, immune eller nytestet, når de møder ind på job. Dermed kan danskerne møde på job med enten en lyntest eller PCR-test i hånden. Og det er man klar til at tage i brug hos HMK Bilcon ved Aalborg. - Vi har simpelthen ikke råd til at lukke virksomheden, siger direktør Peter Jensby. Ønsker hastebehandling Aftalen er indgået mellem regeringen Fagbevægelsens Hovedorganisation, FH, og Dansk Arbejdsgiverforening, DA. Den vil nu blive fremsat som et lovforslag i Folketinget. Regeringen ønsker at få det hastebehandlet, så loven kan komme til at gælde hurtigst muligt, oplyser ministeren. Det kræver, at to tredjedele af Folketinget er enige i, at forslaget skal hastebehandles.
Regeringen ønsker lovforslag om krav om coronapas på virksomheder hastebehandlet. Nordjysk direktør er klar.